
[bookmark: TextBodyBegin]Europa-Parlamentet,
–	der henviser til sine tidligere beslutninger om Algeriet,
–	der henviser til forretningsordenens artikel 150, stk. 5, og artikel 136, stk. 4,
A.	der henviser til, at de algeriske myndigheder den 16. november 2024 arresterede den fransk-algeriske forfatter Boualem Sansal, som offentligt havde taget et fast standpunkt over for det autoritære regime og opfordret til ytringsfrihed i Algeriet; der henviser til, at hans opholdssted forblev ukendt i mere end en uge, og at han i dette tidsrum blev nægtet kontakt til sin familie og advokat, hvilket er i strid med folkeretten; der henviser til, at Sansal blev afhørt uden sin advokat, hvilket krænkede hans ret til en retfærdig rettergang; der henviser til, at han efterfølgende blev anklaget for nationale sikkerhedsrelaterede lovovertrædelser i henhold til artikel 87a i den algeriske straffelov, hvilket er en bestemmelse, der ofte anvendes mod regeringskritikere, herunder menneskerettighedsforkæmpere; der henviser til, at Sansal har været indlagt på hospitalet adskillige gange;
B.	der henviser til, at Algeriet har undertegnet verdenserklæringen om menneskerettigheder; der henviser til, at Algeriet har forpligtet sig til at respektere og fremme ytringsfriheden i fuld overensstemmelse med sine internationale forpligtelser, prioriteterne for partnerskabet mellem EU og Algeriet og sin forfatning; der henviser til, at der i 2024 blev vedtaget nye ændringer af straffeloven, hvorved der blev indført betydelige begrænsninger af ytringsfriheden;
C.	der henviser til, at ytringsfriheden i Algeriet er blevet forværret, idet landet er faldet ned på 139.-pladsen i det internationale pressefrihedsindeks for 2024; der henviser til, at journalister i tiltagende grad er blevet sat under pres og ofte bliver tilbageholdt og retsforfulgt; der henviser til, at mindst 215 personer ifølge algeriske menneskerettighedsforkæmpere bliver holdt fanget i Algeriet på grund af deres meninger; der henviser til, at censur, retssager og streng afstraffelse af uafhængige medier, der ofte bliver beskyldt for at være i ledtog med udenlandske magter mod den nationale sikkerhed, fortsat er tiltagende;
D.	der henviser til, at EU mellem 2021 og 2024 udbetalte 213 mio. EUR til Algeriet under det flerårige vejledende program;
1.	fordømmer den uberettigede tilbageholdelse af Boualem Sansal og opfordrer til øjeblikkelig og betingelsesløs løsladelse af ham;
2.	fordømmer ligeledes anholdelserne af alle andre aktivister, politiske fanger, journalister, menneskerettighedsforkæmpere og andre, der er tilbageholdt eller dømt for at udøve deres ret til menings- og ytringsfrihed, herunder journalisten Abdelwakil Blamm og forfatteren Tadjadit Mohamed, og opfordrer til, at de løslades;
3.	opfordrer indtrængende EU-institutionerne og EU-delegationen til offentligt at dele deres bekymringer med de algeriske myndigheder og til at arrangere lægelig bistand med henblik på vurdering af Sansals helbred;
4.	opfordrer de algeriske myndigheder til at revidere alle undertrykkende love, der har til formål at begrænse frihedsrettighederne, navnlig artikel 87a, 95a og 196a i Algeriets straffelov, og retsvæsenets uafhængighed, med henblik på at beskytte pressefriheden som nedfældet i artikel 54 i Algeriets forfatning;
5.	gentager, som nedfældet i prioriteterne for partnerskabet mellem EU og Algeriet, betydningen af retsstatsprincippet for at konsolidere ytringsfriheden; fremhæver, at fornyelsen af denne aftale skal baseres på fortsatte og betydelige fremskridt på de ovennævnte områder, og understreger, at alle fremtidige udbetalinger af EU-midler bør tage hensyn til de fremskridt, der er gjort i denne henseende;
6.	pålægger sin formand at få denne beslutning oversat til arabisk og fremsendt til de algeriske myndigheder, Kommissionen og Unionens højtstående repræsentant for udenrigsanliggender og sikkerhedspolitik (HR/NF).

